टोक्यो। लग्जरी कार बनाने वाली जापान की कंपनी टोयोटा मोटर कॉर्प एयरबैग की खराबी के कारण अपने 29 लाख वाहनों को वापस मँगा रही है। कंपनी ने आज यहाँ बताया कि वह एयरबैग की खराबी के कारण जापान, चीन तथा अन्य क्षेत्रों में बिके अपने 29 लाख वाहनों को वापस मंगा रही है। कंपनी द्वारा वापस मंगाये जाने वाले वाहनों में कोरोला एक्सियो सेडान और आरएवी4 एसयूवी क्रॉसओवर भी शामिल हैं। टोयोटा के इन वाहनों में टकाटा कॉर्प के एयरबैग लगाये गये थे और टकाटा के एयरबैग अपने वाहनों में लगाने वाली अन्य कंपनियां जैसे मित्शुबिशी मोटर कॉर्प, ट्रक निर्माता कंपनी हीनो मोटर्स और सुबारू कार बनाने वाली कंपनी फुजी हैवी इंडस्ट्रिज ने भी घरेलू बाजार में बिके अपने 2,40,000 वाहनों को वापस मंगाया है। टाकाटा के एयरबैग में गर्मी में ज्यादा देर रहने से विस्फोट हो जाता है और इस तरह के विस्फोट में अब तक कम से कम 16 लोग जान गंवा चुके हैं। ये मौतें खासकर अमेरिका में हुई हैं, जिसके बाद मचे हंगामे के कारण टोयोटा को अपने वापस मंगाने पर मजबूर होना पड़ा ।